भारत की नजरें विंडीज का सूपड़ा साफ करने पर  
युवा खिलाड़ी रोहित, विराट और खुद रैना ने अब तक बेहतरीन खेल दिखाया है। कठिन परिस्थितियों से निकलकर भारतीय टीम ने मैच जीते हैं।
श्रृंखला में 3-0 की अजेय बढ़त बनाने के बाद भारतीय टीम अब वेस्टइंडीज के खिलाफ शनिवार को चौथे एक दिवसीय क्रिकेट मैच में उतरेगी तो उसका इरादा पांच मैचों की श्रृंखला में मेजबान का सूपड़ा साफ करने का होगा।  सुरेश रैना की अगुवाई में भारत की दूसरे दर्जे की टीम ने क्रिस गेल और ड्वेन ब्रावो की गैर मौजूदगी वाली वेस्टइंडीज की कमजोर टीम को हर विभाग में बौना साबित कर दिया है।  युवा खिलाड़ी रोहित शर्मा, विराट कोहली और खुद रैना ने अब तक बेहतरीन खेल दिखाया है। कठिन परिस्थितियों से निकलकर भारतीय टीम ने मैच जीते हैं। कोच डंकन फ्लेचर ने इसे देखते हुए यहां तक कह दिया कि भारत में प्रतिभा को देखते हुए अगले पांच दस साल तक विश्व क्रिकेट पर टीम इंडिया का ही दबदबा रहेगा।  फ्लेचर ने कहा, भारत में इतनी प्रतिभा है कि भारतीय क्रिकेट इस समय बेहद सुखद स्थिति में है। बाकी दो मैचों में रिजर्व खिलाड़ियों को मौका देने के रैना के संकेत के मद्देनजर इस मैच में मनोज तिवारी को खिलाया जा सकता है।  भारत के लिए चिंता का सबब गेंदबाजी है। जहीर खान की गैर मौजूदगी में मुनाफ पटेल ने तेज गेंदबाजी की अगुवाई की है। वेस्टइंडीज के नौवे नंबर के बल्लेबाज आंद्रे रसेल ने कल जिस तरह भारतीय गेंदबाजों को पीटा, उससे रैना का चिंतित होना जायज है।  भारत के स्पिनरों हरभजन सिंह और अमित मिश्रा ने वेस्टइंडीज में परिस्थितियों का भरपूर फायदा उठाया है। दोनों ने विपक्षी बल्लेबाजों को जूझने पर मजबूर कर दिया है। मिश्रा ने अब तक तीनों वनडे मैच में रनों पर लगाम लगाते हुए विकेट भी झटके हैं। वेस्टइंडीज के लिए अब श्रृंखला में सम्मान बचाने की जंग है क्योंकि वे शुरूआती तीनांे मैच हारकर श्रृंखला पहले ही गंवा चुके हैं।  कप्तान डारेन सैमी यह बताने में असफल रहे हैं कि उनकी टीम के खिलाड़ी भारत के खिलाफ घरेलू परिस्थितियों में लय हासिल क्यों नहीं कर पा रहे हैं जबकि मेहमान टीम अपने शीर्ष खिलाडियों के बगैर खेल रही है। सैमी ने जज्बे में कमी को टीम की हार का एक कारण बताया। उन्होंने कहा कि बल्लेबाज स्तरीय प्रदर्शन नहीं कर रहे हैं और उन्होंने तेज गेंदबाज केमर रोच से बेहतर प्रदर्शन की उम्मीद की थी लेकिन ऐसा नहीं हो सका।  उन्होंने कहा, हमारा शीर्ष क्रम रन नहीं बना पाया। हम मैच का अंत भी अच्छे से नहीं कर पा रहे हैं। गेंदबाजी में केमर हमारे एक प्रमुख गेंदबाज हैं और हमने उनसे कुछ ज्यादा उम्मीद की थी। लेकिन मैं किसी को दोषी नहीं ठहरा सकता, उन्होंने पिछले कुछ महीनों में अच्छा प्रदर्शन किया है।